
Hva er et masterprogram?
Kjernen i forskning er å utlede ny kunnskap fra en etablert kunnskapsbase (teori),  eksperimenter, beregninger og andre kilder. Dette kan kort oppsummeres i følgende prosess:
1. Uformell utforsking ved hjelp av opparbeidet intuisjon, assistert av tilgjengelige hjelpemidler
2. Formulering av hypotese
3. Verifikasjon av hypoteses ved hjelp av fagets etablerte resonnementstandard
Masterprogrammene er vårt laveste nivå av organisert forskerutdanning.  I mange masteroppgaver er  utgangspunktet en hypotese formulert av veileder og oppgaven gir da primært trening i punkt 3, verifikasjon av hypotesen.
Fra dette følger det at et masterprogram defineres naturlig ut fra sin faglige kunnskapsbase og sin etablerte standard for resonnementer. Litt mer presist må et masterprogram utgjøre et naturlig faglig tilbud som kan beskrives gjennom en helhetlig læringsutbyttebeskrivelse. Denne beskrivelsen har en funksjon både som synliggjøring og markedsføring av tilbudet og til vurdering av kvaliteten på oppgavene. Det kan være hensiktsmessig å samle beslektede fagområder (studieretninger) i et felles program, blant annet for å oppmuntre tverrfaglighet.
Denne overordnede beskrivelsen gir ikke en entydig oppdeling av vårt faglige tilbud i masterprogrammer. Noen momenter når vi skal avgjøre hvilke programmer vi skal ha er:
· For å oppmuntre tverrfaglighet bør ikke et program være for snevert rent faglig, og programmet bør kunne rekruttere fra en god bredde av bachelorprogram.
· Veilederkapasiteten må være tilstrekkelig og robust over tid.
· Opptakskravene må være tilstrekkelig fleksible.
· Programmet må både oppmuntre faglig spissing og utvikling av tverrfaglig kompetanse.
· Et program bør være stort nok til at søkertallene ikke varierer dramatisk fra år til år. 
· Studentene bør kunne søke til studieretninger, men studieplasser bør kunne omfordeles dynamisk mellom studieretningene.
· Et program bør ikke bli så bredt at fagbeskrivelsen bli generisk og programmet bare blir en organisatorisk konstruksjon for et knippe av studieretninger som har lite til felles.
· Et program bør kunne gi studentene på programmet en faglig og sosial identitet.
Praktisk implementasjon
Instituttene må selv avgjøre hvilke masterprogrammer de skal ha basert på anbefalingene over, se for øvrig «Utdanningsutvikling ved MN-fakultetet  - Valg av masterprogramporteføljen» (http://www.mn.uio.no/for-ansatte/organisasjon/fakultetsadministrasjonen/prosjekter/interact/programrevisjonen/masterportefolje.pdf) 
Det har vært noe usikkerhet om regelverket for masterprogrammene gir den ønskede fleksibiliteten i fordeling av studieplasser mellom studieretninger i et masterprogram. I notatet «Inndeling av studietilbud på masternivå» : http://www.mn.uio.no/for-ansatte/organisasjon/fakultetsadministrasjonen/prosjekter/interact/programrevisjonen/inndeling-av-studietilbud-pa-masterniva-nokut.pdf redegjøres det for regelverket rundt opptak til studieretninger og hva NOKUT legger vekt på når det gjelder tilsyn med studieprogram.
MN-fakultetets praksis rundt studieretninger har vært fleksibel, og fakultetet har angitt opptaksrammer til UiO sentralt har oversendelsesbrevet i mange år hatt med følgende formulering: 
Det å fastsette rammer for hvert enkelt studieprogram er en svært vanskelig oppgave dersom slike rammer må etterleves strengt. MN-fakultetet ønsker ikke å miste muligheter til å tilby utdanning der det er faglig rom. Dersom det er store endringer i søkertallene når disse foreligger, vil fakultetet justere rammene som foreslås innenfor vår totalramme for det aktuelle studienivå. Denne typen justeringer innenfor vår totalramme vil også bli gjort dersom fakultetet i løpet av perioden godkjenner forslag om fellesgrader, og/eller samarbeid med andre fakulteter eller læresteder.
I noen situasjoner har MN henvist til dette ovenfor sentralt UiO-hold og flyttet opptaksrammer mellom studietilbud. Opptaksansvarlig i fakultetsadministrasjonen kan ikke huske situasjoner hvor sentralt hold har hatt kommentarer når slik flytting av studieplasser har blitt gjort. Dermed burde instituttene være sikret tilstrekkelig fleksibilitet i opptaket til studieretninger på et masterprogram.
Oppsummering
· Inndeling av studietilbud i masterprogram bør primært skje ut fra faglige hensyn som skissert over
· Brede programmer tilrettelegger for tverrfaglighet, men kan også gi muligheter for mer spissede studier gjennom studieretninger
· Brede masterprogrammer må ha en god beskrivelse av faglige rammer og en faglig sammenheng innenfor programmet
· Opptak til studieretning kan ha egne opptakskrav og betinger egen opptaksramme som kan forvaltes med en viss fleksibilitet
· Med synliggjøring av studieretningene på programmets hovedside er informasjonen om de ulike studieretningene lett tilgjengelig for potensielle søkere.  
· Studieretningen vil komme på vitnemålet. 
· Kravene i tilsynsforskriften gjelder både for program og studieretninger. 

